गुवाहाटी से ले कर मुंबई तक के सफर में इंद्राणी ने 3 पुरुषों को अपनी सुंदरता का गुलाम बनाया. उन्हें सीढ़ी बना कर अपनी महत्त्वाकांक्षा को पूरा किया. जिस से उस की जरूरत पूरी होती जाती थी उसे दरकिनार कर देती थी. जिस संजीव खन्ना को छोड़ कर पीटर मुखर्जी से शादी की थी वही संजीव खन्ना हत्या जैसे जघन्य काम में इंद्राणी का साथ देने के लिए आगे आ गया. यह इंद्राणी की सुंदरता ही थी कि उस ने तलाकशुदा पति को भी अपने साथ अपराध में सहायता देने के लिए मना लिया. पीटर मुखर्जी को इंद्राणी का पूरा सच पता था, बावजूद इस के वह उस के पहले पति की बेटी विधि को अपनी बेटी की तरह घर में रखने को तैयार हो गया था, यानी इंद्राणी अपनी सुंदरता के बल पर एकसाथ पीटर और संजीव खन्ना के साथ खेलने में सफल हो रही थी. इस हत्याकांड की परतें जैसेजैसे खुल रही हैं, एक से बढ़ कर एक हैरान करने वाली सचाइयां उजागर हो रही हैं. कानून अब अपना काम करेगा ही पर सवाल यह कि ऐसी महत्त्वाकांक्षा किस काम की, जिस में सब कुछ तबाह हो जाए?